Undanfarna mánuði hafa ÍAV látið kanna afstöðu pólskra starfsmanna sinna til fyrirtækisins , starfsins sjálfs sem og alls aðbúnaðar . Þetta er í fyrsta skipti sem íslenskt fyrirtæki kannar hug erlendra starfsmanna með þessum hætti , svo vitað sé . Óhætt er að segja að um tímamótakönnun meðal erlendra iðnaðar - og verkamanna á Íslandi sé að ræða . Helsti hvatinn að þessum aðgerðum var að bæta vinnuumhverfi erlendra starfsmanna fyrirtækisins og athuga hvort einhvers staðar þyrfti að huga betur að vinnuumhverfi starfsmannanna . Í dag starfa rúmlega 150 pólskir iðnaðar - og verkamenn hjá ÍAV . Eru þeir allir ráðnir beint af ÍAV en ekki leigðir af starfmannaleigum eins og talsvert er um hérlendis . Í stað hefðbundinnar spurningakönnunar var ákveðið að mynda svokallaða rýnihópa til þess að fá betri mynd af viðhorfum starfsmannanna . Öll framkvæmd könnunarinnar var í höndum ráðgjafafyrirtækisins Intellecta og var stjórnað af óháðum fagmenntuðum aðila sem mæltur er á pólska tungu . Til þess að fá sem skýrasta og breiðasta mynd voru þrír hópar myndaðir , tveir úr röðum trésmiða og stálverkamanna og einn úr röðum verkstjóra . Meðal þess sem tekið var fram var ánægja með hversu framarlega fyrirtækið stendur þegar kemur að tækninýjungum , metnaðarfull verkefni fyrirtækisins og góður starfsandi . Þá var einnig almenn ánægja með aðbúnað , bæði í vinnu og það húsnæði sem þeim er útvegað . Lögð hefur verið rík áhersla á góða húsnæðisaðstöðu og búa starfsmennirnir í rúmgóðum einstaklingsherbergjum með sér eldunaraðstöðu auk þess sem boðið er uppá líkamsræktaraðstöðu , tölvuaðstöðu með interneti o.fl . Eins og við mátti búast kom einnig ýmislegt í ljós sem betur mætti fara að mati pólverjanna . Þeim fannst maturinn t.d. of íslenskur , eins og þeir komust að orði , þ.e. of mikið um fisk og lambakjöt . Þegar hefur verið brugðist við athugasemdum og matseðillinn lagaður að þeirra venjum . Niðurstöðurnar sem kynntar hafa verið fyrir pólskun starfsmönnum ÍAV voru mjög jákvæðar og kom meðal annars í ljós að pólskir starfsmenn eru almennt ánægðir með að starfa fyrir ÍAV . Þeir eru stoltir af fyrirtækinu og telja að orðspor þess sé gott . Þá gáfu starfsmennirnir ÍAV heildareinkunnina átta af tíu mögulegum . Forsvarsmenn fyrirtækisins fagna þessum niðurstöðum og munu vinna enn frekar í að bæta hag og aðbúnað erlendra starfsmanna sinna .